
Hargita megyei éttermek kínálatának felmérése - az innováció nyomában

Hargita megyében egyre nagyobb teret kap a gasztronómia és az éttermi élmény
turisztikai termékként való hasznosítása. Újszerű programok, étel- és italkülönlegességek
színesítik az éttermi kínálatot. Az éttermi élmények napjainkban nem merülnek ki az étkezés
alapvető szükségleteivel, hanem minőségi időt és maradandó emléket kívánnak nyújtani a
vendégnek. Ahhoz, hogy a versenyképességet fenntartsák, újabbnál-újabb, kreatívabb,
merészebb és különlegesebb szolgáltatások bevezetésével igyekeznek megfelelni a vendégek
elvárásainak.
Dolgozatomban exhausztív módon vizsgálom a megyében található éttermek kínálatát
és az innovatív szolgáltatások jelenlétét, amelyek az éttermi élményeket fokozzák. Célként
tűztem ki, hogy feltárjam az innováció jelenlétét az éttermekben, illetve, hogy az miként
érvényesül leginkább, és milyen hatást gyakorol az étterem működésére. Az újszerű dolgozat
módszertana feltáró jellegű, ahol a szekundér adatok mellett primer adatokat is felhasználok. Az
éttermek jelenlegi helyzetének elemzéséhez és az éttermekben megnyilvánuló innováció
felméréséhez kvantitatív és kvalitatív módszereket egyaránt alkalmazok. A kutatási eredmények
bemutatása után javaslatokat fogalmazok meg az éttermek versenyképességének fenntartására.
Kutatásom eredményei nemcsak a megyei turizmus fejlődéséhez járulnak hozzá az
éttermi kínálat, a különleges ízek és innovatív megoldások feltérképezése révén, hanem
alapozásként szolgál a Hargita Megyei Tanács turisztikai szervezete által kitűzött célnak:
Hargita megye 2027-re Európa Gasztronómiai Régiója címet kapjon.



